Ultra-Trail du Mont-Blanc

O Ultra-Trail du Mont Blanc (denominado tamén UTMB) é un ultramaratón de montaña, iniciado en 2003, que segue o percorrido do Tour du Mont Blanc. A carreira iníciase e finaliza en Chamonix e percorre os Alpes, atravesando Francia, Italia e Suíza. Cunha distancia de 176 km e un desnivel positivo duns 10. 000 metros, está considerada a carreira de trail running máis prestixiosa do mundo. Conta con máis de 2. 500 participantes cada ano que dispoñen de 46, 5 horas para rematala. Descrición
A carreira ten lugar unha vez ao ano, ou a derradeira fin de semana de agosto ou a primeira de setembro, partindo da localidade de Chamonix (Francia). Ten uns requisitos estritos de inscrición e clasificación, que se obteñen acumulando suficientes puntos de carreira e participando nunha serie de carreiras de trail clasificatorias durante o período anterior de dous anos. Os mellores corredores completan o percorrido nunhas 20 horas, a maioría de corredores tarda entre 32 e 46, 5 horas en chegar á meta, necesitando correr até dúas noites para rematar a carreira.
En 2006 creouse unha nova carreira denominada CCC (Courmayeur–Champex–Chamonix), coa metade do percorrido, dando nacemento así co paso dos anos a outras carreiras con distinto grao de dificultade. En 2022 naceu a carreira máis curta, a ETC (Expérience Trail Courmayeur), cun percorrido de 15 km e uns 1. 200 metros de desnivel positivo.
Carreiras UTMB
UTMB: Ultra-Trail du Mont-Blanc (176 km, +10. 000 m)
CCC: Courmayeur–Champex–Chamonix (101 km, +6. 050 m)
OCC: Orsières–Champex–Chamonix (57 km, +3. 500 m)
TDS: Sur les Traces des Ducs de Savoie (148 km, +9. 300 m)
PTL: La Petite Trotte à Léon (300 km, +25. 000 m)
MCC: De Martigny-Combe à Chamonix (40 km, +2. 300 m)
ETC: Expérience Trail Courmayeur (15 km, +1. 200 m)
YCC: Youth Chamonix Courmayeur (15 km, +1. 200 m) Percorrido
O UTMB segue o percorrido do Tour du Mont Blanc, un sendeiro que se tarda en completar entre 7 e 9 días. É un circuíto ao redor do macizo do Mont Blanc.
Parte de Chamonix (1. 035 m) e ascende cara ao Col de Voza (1. 653 m) para chegar a Les Contamines (1. 150 m), onde se atopa o primeiro punto de control con asistencia. Despois ascende cara a Croix du Bonhomme (2. 479 m) antes de volver baixar a Les Chapieux (1. 549 m). O sendeiro logo sobe até o Col de la Seigne (2. 516 m) para entrar en Italia, e segue a crista do Mont-Favre (2. 435 m) antes de baixar a Courmayeur (1. 190 m), co segundo punto de control con asistencia. Ascende de novo até o Refuxio Bertone (1. 989 m) e Arnuva (1. 769 m) antes de alcanzar o seu punto máis alto, o Grand Col Ferret (2. 537 m), que tamén marca a fronteira con Suíza. O sendero descende de novo até Praz de Fort (1. 151 m) pasando por La Fouly (1. 593 m) antes de alcanzar o terceiro punto de control con asistencia, Champex d'en Bas (1391 m). O derradeiro tramo inclúe dous portos de baixa altitude: Bovine (1. 987 m) e Les Tseppes (1. 932 m), separados por Trient (1. 300 m). No descenso a Vallorcine (1. 260 m), o sendeiro volve a entrar en Francia e cruza Argentière (1. 260 m) antes de finalizar en Chamonix, o seu punto de partida.
Puntos de control
Les Houches (7, 8 km)
Saint-Gervais (21, 5 km)
Les Contamines (31, 2 km; con asistencia)
La Balme (39, 8 km)
Les Chapieux (50, 9 km)
Lac Combal (70, 3 km)
Checrouit (77, 6 km)
Courmayeur (82, 6 km; con asistencia)
Refuxio Bertone (88, 1 km)
Arnouvaz (100, 9 km)
La Fouly (115, 6 km)
Champex-Lac (129, 4 km; con asistencia)
Trient (145, 9 km; con asistencia)
Vallorcine (158 km; con asistencia)
La Flégère (169, 3 km)
Chamonix (176, 4 km)
A ruta varía levemente cada ano, algunhas veces por motivos de seguridade ou por climatoloxía.